ཀུན་གྱིས་མཁྱེན་གསལ་ལྟར།བཙན་པོ་དར་མ་འཇོན་ནུས་མ་ལྡན་པའི་སྟབས་ཀྱིས་བཙན་པོའི་རྒྱལ་རབས་འཐོར་ཞིག་ཏུ་སོང་སྟེ།མདོ་དབུས་མཐོ་སྒང་གི་ཆབ་སྲིད་མི་བརྟན་སིལ་བུར་གྱུར་བ་དང་།སྤྱི་ཚོགས་ཀྱི་སྒྲིག་གཞི་རྙོག་འཛིང་ཆེ་བ།རིག་གནས་དང་དད་མོས་ཉམས་ཉེས་སུ་འགྱུར་བའི་དུས་རབས་ཤིག་ཏུ་སླེབས་པ་རེད།སིལ་བུར་འཐོར་བའི་རྗེས་ཀྱི་འཕེལ་འགྱུར་གྱི་ཁ་ཕྱོགས་ཇི་ལྟར་གདམ་གསེས་བྱེད་རྒྱུ་དང་།ཤེས་རྟོགས་དང་རིག་གནས་བསམ་གཞིག་ཡོད་ཚད་ཇི་ལྟར་གསར་འཛུགས་བྱེད་རྒྱུ་དེ་ནི་དུས་སྐབས་དེའི་མཐོ་སྒང་པའི་མདུན་དུ་ལྷགས་པའི་དངོས་ཡོད་ཀྱི་གནད་དོན་ཆེན་པོ་ཞིག་རེད།སྐབས་དེར།སྤྱི་ཚོགས་འཐོར་ཞིག་སོང་བ་དང་མི་རྣམས་ཟང་ཟིང་དུ་གྱུར་ཡོད་པས།མཐོ་སྒང་གི་ཤེས་ཡོན་ཅན་རྣམས་ལ་མ་འོངས་པའི་འཕེལ་རྒྱས་ཀྱི་ཁ་ཕྱོགས་ལ་མནོ་བསམ་གཏོང་བའི་གོ་སྐབས་མང་པོ་ཞིག་འབྱུང་ཐབས་མེད།རྒྱུ་མཚན་ནི།མིའི་རིགས་ཀྱི་འཚོ་གནས་དང་གོ་ལ་རིལ་པོའི་འཕེལ་རྒྱས་ཀྱི་ཆོས་ཉིད་ལྟར་ན་བློ་སྒོ་ཡངས་པོར་ཕྱེ་བའི་རྗེས་སུ་བསྐྱར་དུ་གདམ་གསེས་བྱེད་དགོས་ན་ངེས་པར་དུ་བསམ་གཞིག་མཁྲེགས་འཛིན་གྱི་ཕྱོགས་སུ་འགྲོ་བ་དང་།སེམས་ཁམས་བཀག་སྡོམ་གྱི་ལམ་དུ་འགྲོ་སྲིད།དེ་ལྟ་བུའི་བསམ་གཞིག་རྙིང་བ་དང་མཁྲེགས་འཛིན་ཅན་གྱིས་ཅི་ཞིག་གསལ་བཤད་བྱེད་ཀྱི་ཡོད་དམ།གལ་ཏེ་ཁྱེད་རང་དེང་རབས་ཀྱི་མི་ཞིག་ཡིན་པ་དང་།དངོས་ཡོད་སྤྱི་ཚོགས་ནང་འཚོ་བ་རོལ་བཞིན་པའི་ཤེས་ལྡན་པ་ཞིག་གི་ངོས་ནས་བསམ་ཞིབ་བྱས་ཚེ།སྲོལ་རྒྱུན་གྱི་བསམ་པའི་དཔལ་ཡོན་དེ་དེང་རབས་ཅན་གྱི་ཤེས་རིག་དང་ལྷན་དུ་གནས་དུས།ཇི་འདྲའི་ཉམས་ཆུང་ཞིང་བག་འཁུམས་པ།དེང་རབས་ཤེས་རིག་གིས་རྡོག་བརྫིས་དང་རྩིས་མེད་གཏོང་བའི་རྒྱུ་མཚན་མཐའ་དག་གསལ་པོར་ཤེས་རྟོགས་ཐུབ་ངེས།གཅིག་བྱས་ན་འདི་ནི་ང་ཚོ་དེང་རབས་ཀྱི་མིས་སྲོལ་རྒྱུན་རིག་གནས་ཀྱི་ཕྱི་ཡི་ཚུལ་དང་ནང་གི་བདེན་པར་བསམ་ཞིབ་བྱེད་སྐབས་འཛེམ་དོགས་མེད་པར་དང་ལེན་བྱེད་དགོས་པའི་ལོ་རྒྱུས་ཀྱི་གནད་དོན་ཞིག་ཡིན་པ་དང་།ང་ཚོ་དེང་རབས་ཀྱི་མིའི་ཀླད་པའི་ནང་རྙིང་ཞེན་གྱི་ཚོར་བ་དང་བློ་ཕམ་ཡིད་ཆད་འབྱུང་བའི་རྒྱུ་རྐྱེན་གཙོ་བོའང་ཡིན་རྒྱུ་རེད།